Somerset-Wes fietsryer steeds spoorloos | Netwerk24
Wenners wys wat hulle met pinotage kan doen
Pinotage is lankal nie meer daardie onbekende druifsoort waarvan min mense weet nie.
Al die lekker met geen skuldgevoel
As jy soos ek enige dag met sjokolade omgekoop kan word, is 'n nuwe sjokoladeproduk iets wat jou altyd opgewonde maak.
Omdat daar mense is wat nog nie wil of kan reis nie, het Highlands Road Wine Estate besluit om die wynproe na jou huis te bring.
Somerset-Wes fietsryer steeds spoorloos
Deur Ané Van Zyl 20 Mei 2020 16:27
Die polisie soek steeds na Michael John Latsky (43), 'n fietsryer van Somerset-Wes, wat sedert Donderdag 17:00 vermis is nadat hy sy huis verlaat het om 'n draai te gaan ry.
Teen Woensdag was daar nog geen teken van hom nie, behalwe vir sy fiets wat gevind is en aan sy vrou, Valerie, terugbesorg is.
Latsky is glo die laaste keer by die walvis-uitkykpunt in Gordonsbaai gesien, waarna hy spoorloos verdwyn het. Hy is laas in sy fietsryklere gesien – 'n swart fietsrybroek, swart-en-blou fietsry-hemp en swart skoene. Hy het 'n grys valhelm opgehad, lui 'n kennisgewing van die Pink Ladies-organisasie.
Daar was sover geen leidrade nie, het Valerie Dinsdagoggend gesê. Sy het nie op verdere vrae gereageer nie.
Michael John Latsky. Foto: Facebook/Valerie Rose
Mense op Facebook wonder hoekom hy in die aand sou gaan fietsry terwyl die inperkingsreëls dit verbied. Kim Montagner, 'n vriendin van Latsky, het mense op Facebook herinner dat sy vriende en familie hul boodskappe kan lees en gevra dat hulle taktvol moet wees.
"Mense, Michael is 'n ongelooflike mens wat verdwyn het ongeag die inperking," het Montagner gesê. "Kan ons uit respek vir sy familie 'n bietjie genade toon en net die kennisgewing op Facebook deel?
"Die feit dat hy tydens die inperking gaan fietsry het, is nie die punt hier nie. Sy vrou gaan elke aand gebroke bed toe."
Toe Montagner om kommentaar genader is, het sy dit van die hand gewys.
Op Facebook word beweer Latsky se profiel is gedeaktiveer en dat hy nie op WhatsApp-boodskappe reageer nie.
Latsky is 'n lidmaat van die Hillsong-kerk in Somerset-Wes en behoort aan 'n fietsryklub in die omgewing.
Enigiemand met inligting kan die Pink Ladies-organisasie by 072 214 7439 of 083 378 4882 bel, of die polisie se stop-misdaadnommer by 08600 10111.